Sark

Sark () on Englannin kanaalin lounaisosassa sijaitseva pieni saari, joka kuuluu Kanaalisaarten ryhmään ja on osa Guernseyn kruununalusmaata. Saari ei kuulu Yhdistyneeseen kuningaskuntaan.

Sark on autoton alue, ja saarella on sallittua käyttää vain hevosvetoisia ajoneuvoja, polkupyöriä, traktoreita sekä akkukäyttöisiä polkupyöriä. Saarella ei ole myöskään katuvaloja, joten se on valosaasteeton paikka tähtitaivaan tarkkailuun.
Maantiede
Sark on noin 34,4 kilometrin päässä Ranskasta joka on sen lähin maa. Saari on pinta-alaltaan 6,5 km² sen pituus ja leveys on noin 4,7 kilometriä × 2,5 kilometriä. Sarkin korkein kohta on Le Moulin 114 metriä. Sark koostuu käytännössä kahdesta saaresta, Great Sark ja Little Sark joiden välissä on 90 metriä pitkä ja 30 metriä leveä kannas. Sarkin länsipuolella on pieni saari jonka nimi on Brecqhou.

 Historia 
Saaresta tuli oma feodaaliläänityksensä 6. elokuuta 1565, kun kuningatar Elisabet nimitti jerseyläisen Hélier de Carteret’n seigneuriksi, joka toi saarelle mukanaan 40 alaisuudessaan olevaa vuokralaista. Lisäksi de Carteret sai tehtäväkseen estää saaren päätymisen merirosvojen tukikohdaksi. de Carteret perusti 40 miehen vahvuiset puolisotilaalliset joukot ja maksoi kruunulle 50 šillinkiä vuodessa läänityksestään. Läänitys päätyti lopulta Guernseystä lähtöisin olevalle rikkaalle perheelle, mikä katkaisi Sarkin suhteet Jerseyhyn.

Vuonna 1990 ranskalainen työtön ydinfyysikko André Gardes yritti vallankaappausta saarella. Gardes oli vakuuttunut siitä, että oli de Carteret’n perillinen ja sitä kautta saaren laillinen seigneur. Hän oli aseistautunut rynnäkökiväärillä ja antoi etukäteen varoituksen, jossa hän vaati saarta antautumaan seuraavan päivän puoleenpäivään mennessä. Suurin osa saarelaisista piti tätä vitsinä. Gardes istuessa penkillä ja odotellessa määräajan umpeutumista, paikallinen vapaaehtoinen konstaapeli tuli jututtamaan häntä ja kertoi ihailevansa tämän asetta. Kun Gardes irrotti aseen lippaan, konstapeli kamppasi hänet ja kukisti vallankaappausyrityksen.

Vuonna 2008 saaren lakiasäätävä elimen jäsenet alettiin valita yleisillä vaaleilla, mikä merkitsi käytännössä feodalismin loppua Sarkilla. Saarta kutsuttiin viimeiseksi paikaksi Euroopassa, jossa noudatettiin feodalismia. Tästä huolimatta Sarkin signeur maksaa edelleen Yhdistyneen kuningaskunnan kuninkaalle 1,79 puntaa vuodessa läänityksestään.

 Hallinto ja politiikka 
Aikaisemmin seigneurillä oli paljon valtaa ja etuoikeuksia, kuten esim. vapaus pitää koiriaan vapaana, metsästää ja pitää kyyhkysiä. Paikallinen parlamentti koostuu 18 vaaleilla valitusta edustajasta. Vaalit järjestetään kahden vuoden välein, jolloin puolet parlamentin paikoista on valittavissa.

Lakia saarella valvoo kaksi vapaaehtoista poliisia.

Sark on osa Guernseytä, muttei Yhdistynyttä kuningaskuntaa. Yhdistyneen kuningaskunnan hallitus on kuitenkin vastuussa Sarkin ulko- ja puolustuspolitiikasta, eikä erillistä Sarkin kansalaisuutta ole.

 Väestö ja talous 
Vuonna 2023 Sarkilla pidettiin ensimmäinen virallinen väestönlaskenta 52 vuoteen. Sen mukaan saaren asukasluku oli 562. Saarelle saavat muuttaa ainoastaan sellaiset henkilöt, jotka ovat Yhdistyneen kuningaskunnan kansalaisia tai joilla on lupa muuttaa pysyvästi Yhdistyneeseen kuningaskuntaan.

Perinteisesti Sarkin talous on nojannut kalastukseen ja maatalouteen. Myös pienimuotoista neuleteollisuutta on harjoitettu. Sittemmin turismi on kasvanut huomattavasti ja saarella käy vuosittain kymmeniä tuhansia turisteja. Saarella ei kerätä tulo- tai arvonlisäveroa, minkä vuoksi se voidaan määritellä veroparatiisiksi. Vuonna 2018 Sarkilla toimi kolme pubia. Saaren virallinen valuutta on Guernseyn punta, joka on sidottu Britannian puntaan. Joissain paikoissa otetaan vastaan myös euroja.

 Lähteet 

Aiheesta muualla

Luokka:Guernsey